З гэтых прычынаў найбольш сеюць у нас на полі — жыта, якое разам з бульбаю з’яўляецца галоўным спосабам пражыўлення жыхароў Беларусі. Да таго ж яно не вельмі пераборлівае на зямлю, наагул якраз адпавядае нашаму мернаму і вільготнаму клімату і добра ўдаецца навет на досіць бедных грунтох. Звычайна займае жыта трэцюю частку ворнага поля ў гаспадарцы — жытнюю змяну. Апрача жытняе змяны бываюць яшчэ звычайна ў кожнай гаспадарцы — яравая і папарная. У яравой змяне сеюць ярыну: авёс, ячмень, бульбу і г.д. у папарнай змяне зямлю падгатаўляюць на жыта. Цэлы год яна быццам адпачывае, яе некалькі разоў пераворуюць, скародзяць (барануюць) і ў канцы — сеюць на ёй жыта. Такім чынам, беларускі гаспадар, як бачым, не шкадуе працы і стратаў (год у год траціна зямлі гуляе, не прыносячы даходу) — толькі каб запэўніць сабе ўраджай жыта.